FI Euroopan unionin virallinen lehti L 323/8

NEUVOSTON PÄÄTÖS (EU) 2015/2288,

annettu 30 päivänä marraskuuta 2015,

Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2017, määrästä vuonna 2016, ensimmäisestä maksuerästä vuonna 2016 sekä alustavasta ja ei-sitovasta ennusteesta, joka koskee odotettuja vuotuisia määriä vuonna 2018 ja 2019

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,

ottaa huomioon neuvostossa kokoontuneiden Euroopan unionin jäsenvaltioiden hallitusten edustajien sisäisen sopimuksen vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille (1), jäljempänä ’sisäinen sopimus’, ja erityisesti sen 7 artiklan,

ottaa huomioon yhdenteentoista Euroopan kehitysrahastoon sovellettavasta varainhoitoasetuksesta 2 päivänä maaliskuuta 2015 annetun neuvoston asetuksen (EU) N:o 2015/323 (2), jäljempänä ’yhdestoista EKR:n varainhoitoasetus’, ja erityisesti sen 21 artiklan 2 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Yhdennentoista EKR:n varainhoitoasetuksen 21–24 artiklassa säädetyn menettelyn mukaisesti komissio esittää ehdotuksen, johon sisältyy jäsenvaltioiden Euroopan kehitysrahastoon suorittamien rahoitusosuuksien vuotuinen enimmäismäärä varainhoitovuonna 2017, rahoitusosuuden määrä varainhoitovuonna 2016, varainhoitovuoden 2016 rahoitusosuuden ensimmäisen erän määrä ja alustava ja ei-sitova ennuste rahoitusosuuksien määristä vuonna 2018 ja 2019.

(2) Euroopan investointipankki (EIP) on yhdennentoista EKR:n varainhoitoasetuksen 52 artiklan mukaisesti toimittanut komissiolle ajantasaistetut ennakkoarviot hallinnoimiaan välineitä koskevista maksusitoumuksista ja maksuista.

(3) Yhdennentoista EKR:n varainhoitoasetuksen 22 artiklan 1 kohdan mukaisesti rahoitusosuuksien maksupyynnöissä käytetään ensin aiemmille EKR:ille määrätyt määrät. Tästä syystä olisi esitettävä kymmenettä EKR:ää koskeva maksupyyntö.

(4) Neuvosto hyväksyi 10 päivänä marraskuuta 2014 päätöksen, jossa vahvistetaan jäsenvaltioiden vuonna 2016 suorittamien EKR:n rahoitusosuuksien enimmäismäärästä komission osuudeksi 3 350 000 000 euroa ja EIP:n osuudeksi 250 000 000 euroa vuonna 2016.

(5) Neuvoston päätöksen 2013/759/EU (3) 1 artiklan toisen alakohdan mukaisesti kahdeksannen, yhdeksännen ja kymmenennen EKR:n sisäisten sopimusten 1 artiklan 2 kohdan a alakohdassa tarkoitettuja jäsenvaltioiden rahoitusosuuksia vähennetään vastaavasti yhdennentoista EKR:n sisäisen sopimuksen voimaantulon jälkeen. Vähennys vaikuttaa jäsenvaltioiden rahoitusosuuksiin vuosina 2015, 2016 ja 2017 sen mukaisesti, minkä mukautusvaihtoehdon kukin jäsenvaltio valitsee,

ON HYVÄKSYNYT TÄMÄN PÄÄTÖKSEN:

1 artikla

Jäsenvaltioiden EKR:oon suorittamien rahoitusosuuksien vuotuinen enimmäismäärä on varainhoitovuonna 2017 komission osalta 3 850 000 000 euroa ja EIP:n osalta 150 000 000 euroa.

2 artikla

Jäsenvaltioiden EKR:oon suorittamien rahoitusosuuksien vuotuinen määrä varainhoitovuonna 2016 on 3 600 000 000 euroa. Se jaetaan siten, että komission osuus on 3 450 000 000 euroa ja EIP:n osuus on 150 000 000 euroa.

3 artikla

Varainhoitovuoden 2016 EKR-rahoitusosuuksien ensimmäiset erät, jotka jäsenvaltioiden on suoritettava komissiolle ja EIP:lle, esitetään tämän päätöksen liitteenä olevassa taulukossa.

Kyseisten rahoitusosuuksien maksaminen voidaan yhdistää mukautuksiin, jotka ovat seurausta päätöksen 2013/759/EU mukaisesti sidottujen varojen vähentämisestä ja jotka tehdään osana mukauttamissuunnitelmaa, jonka kukin jäsenvaltio ilmoittaa komissiolle vuoden 2015 kolmannen maksuerän hyväksymisen yhteydessä.

4 artikla

Alustava ennuste, joka koskee odotettuja rahoitusosuuksien vuotuisia määriä, on varainhoitovuonna 2018 komission osalta 4 150 000 000 euroa ja EIP:n osalta 250 000 000 euroa ja varainhoitovuonna 2019 komission osalta 4 150 000 000 euroa ja EIP:n osalta 300 000 000 euroa.

5 artikla

Tämä päätös tulee voimaan päivänä, jona se hyväksytään.

Tehty Brysselissä 30 päivänä marraskuuta 2015. Neuvoston puolesta Puheenjohtaja É. SCHNEIDER

(1) EUVL L 210, 6.8.2013, s. 1.

(2) EUVL L 58, 3.3.2015, s. 17.

(3) Neuvoston päätös, 2013/759/EU annettu 12 päivänä joulukuuta 2013, EKR:n varainhoidon siirtymätoimenpiteistä 1 päivästä tammikuuta 2014 yhdennentoista EKR:n voimaantuloon saakka (EUVL L 335, 14.12.2013, s. 48).